**ระเบียบคณะกรรมการสิทธิมนุษยชนแห่งชาติ**

ว่าด้วยการงบประมาณ

พ.ศ. ๒๕๖๖

โดยที่เป็นการสมควรกำหนดให้มีระเบียบคณะกรรมการสิทธิมนุษยชนแห่งชาติว่าด้วยการงบประมาณ

อาศัยอำนาจตามความในมาตรา ๔๙ (๔) มาตรา ๕๖ และมาตรา ๕๗ แห่งพระราชบัญญัติ  
ประกอบรัฐธรรมนูญว่าด้วยคณะกรรมการสิทธิมนุษยชนแห่งชาติ พ.ศ. ๒๕๖๐ คณะกรรมการสิทธิมนุษยชนแห่งชาติจึงออกระเบียบไว้ดังต่อไปนี้

ข้อ ๑ ระเบียบนี้เรียกว่า “ระเบียบคณะกรรมการสิทธิมนุษยชนแห่งชาติว่าด้วยการงบประมาณ พ.ศ. ๒๕๖๖”

ข้อ ๒[[1]](#footnote-1) ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ให้ยกเลิกระเบียบคณะกรรมการสิทธิมนุษยชนแห่งชาติว่าด้วยการงบประมาณ พ.ศ. ๒๕๖๑

ข้อ ๔ ในระเบียบนี้

“คณะกรรมการ” หมายความว่า คณะกรรมการสิทธิมนุษยชนแห่งชาติ

“สำนักงาน” หมายความว่า สำนักงานคณะกรรมการสิทธิมนุษยชนแห่งชาติ

“เลขาธิการ” หมายความว่า เลขาธิการคณะกรรมการสิทธิมนุษยชนแห่งชาติ

“งบประมาณรายจ่าย” หมายความว่า จำนวนเงินที่สำนักงานโดยความเห็นชอบของคณะกรรมการเสนอขอรับการจัดสรรเป็นเงินอุดหนุนตามกฎหมายว่าด้วยงบประมาณรายจ่าย

“งบประมาณรายจ่ายประจำปี” หมายความว่า จำนวนเงินอย่างสูงที่คณะกรรมการเห็นชอบ  
ให้สำนักงานใช้จ่ายหรือก่อหนี้ผูกพันตามแผนการใช้จ่ายงบประมาณจากเงินที่ได้รับการจัดสรรเป็นเงินอุดหนุน

“เงินรายรับ” หมายความว่า เงินที่สำนักงานได้รับ ได้แก่

(๑) เงินงบประมาณรายจ่ายประจำปีที่ได้รับจัดสรรเป็นเงินอุดหนุนตามกฎหมายว่าด้วยงบประมาณรายจ่าย

(๒) เงินงบประมาณประจำปีเหลือจ่าย

(๓) เงินหรือทรัพย์สินที่ได้รับจากการบริจาค

(๔) เงินรายได้หรือเงินอื่นใดที่กฎหมายกำหนดไม่ต้องนำส่งคลัง หรือสำนักงานได้ทำความตกลง  
กับกระทรวงการคลังให้เก็บไว้ใช้จ่ายได้โดยไม่ต้องนำส่งคลัง

“แผนงาน” หมายความว่า แผนงานที่กำหนดไว้ในกฎหมายว่าด้วยงบประมาณรายจ่าย

“แผนการปฏิบัติงาน” หมายความว่า แผนการปฏิบัติงานของสำนักงานในรอบปีงบประมาณ

“แผนการใช้จ่ายงบประมาณ” หมายความว่า แผนแสดงรายละเอียดเกี่ยวกับการใช้จ่ายงบประมาณ เพื่อดำเนินงานตามแผนการปฏิบัติงานของสำนักงานในรอบปีงบประมาณ

“แผนปฏิบัติการประจำปี” หมายความว่า แผนการปฏิบัติงานและแผนการใช้จ่ายงบประมาณ

“การโอนงบประมาณรายจ่ายประจำปี” หมายความว่า การโอนจำนวนเงินงบประมาณที่ได้กำหนดไว้ในแผนการใช้จ่ายงบประมาณ จากแผนงาน หรือผลผลิต หรือโครงการ หรือรายการใด ๆ ไปตั้งเป็นงบประมาณรายจ่ายของแผนงาน หรือผลผลิต หรือโครงการ หรือรายการอื่น

“การเปลี่ยนแปลงงบประมาณรายจ่ายประจำปี” หมายความว่า การเปลี่ยนแปลงรายการ  
หรือรายละเอียดของรายการหรือจำนวนเงินของรายการจากที่คณะกรรมการให้ความเห็นชอบ

ข้อ ๕ หลักเกณฑ์และวิธีปฏิบัติเกี่ยวกับการงบประมาณที่มิได้กำหนดไว้ในระเบียบนี้ ให้นำกฎหมายว่าด้วยวิธีการงบประมาณ มติคณะรัฐมนตรี ระเบียบและหลักเกณฑ์ของทางราชการที่เกี่ยวข้องมาใช้บังคับโดยอนุโลมเท่าที่ไม่ขัดหรือแย้งกับระเบียบนี้ เว้นแต่คณะกรรมการกำหนดเป็นอย่างอื่น

ข้อ ๖ ให้ประธานกรรมการสิทธิมนุษยชนแห่งชาติรักษาการตามระเบียบนี้

ในกรณีที่มีปัญหาเกี่ยวกับการปฏิบัติตามระเบียบนี้ ให้คณะกรรมการเป็นผู้วินิจฉัยชี้ขาด

หมวด ๑

การจัดทำงบประมาณรายจ่าย

ข้อ ๗ ให้สำนักงานจัดทำคำขอตั้งงบประมาณรายจ่ายตามมติของคณะกรรมการเสนอต่อคณะรัฐมนตรีภายในระยะเวลาที่คณะรัฐมนตรีกำหนดโดยแจ้งให้ทราบถึงรายได้และทรัพย์สินที่มีอยู่ด้วย

ข้อ ๘ งบประมาณรายจ่ายจำแนกเป็น ๕ ประเภท คือ

(๑) ค่าใช้จ่ายบุคลากร

(๒) ค่าใช้จ่ายดำเนินงาน

(๓) ค่าใช้จ่ายลงทุน

(๔) ค่าใช้จ่ายอุดหนุน

(๕) ค่าใช้จ่ายอื่น

ข้อ ๙ การจัดทำคำขอตั้งงบประมาณรายจ่ายที่จะต้องก่อหนี้ผูกพันข้ามปีงบประมาณให้กำหนดรายการและจำนวนเงินที่ผูกพันในแต่ละปีงบประมาณให้ชัดเจน

หมวด ๒

การบริหารงบประมาณรายจ่ายประจำปี

ข้อ ๑๐ เมื่อพระราชบัญญัติงบประมาณรายจ่ายประจำปีงบประมาณหรือพระราชบัญญัติงบประมาณรายจ่ายเพิ่มเติม แล้วแต่กรณี ใช้บังคับแล้ว ให้สำนักงานจัดทำงบประมาณรายจ่ายประจำปีโดยแสดงถึงแผนปฏิบัติการประจำปีเพื่อขอความเห็นชอบจากคณะกรรมการและเผยแพร่ให้ประชาชนทราบเป็นการทั่วไป

ข้อ ๑๑ กรณีที่พระราชบัญญัติงบประมาณรายจ่ายประจำปีออกใช้ไม่ทันปีงบประมาณใหม่   
ให้สำนักงานใช้งบประมาณรายจ่ายประจำปีงบประมาณที่ล่วงแล้วไปพลางก่อน ทั้งนี้ ตามหลักเกณฑ์และเงื่อนไขที่สำนักงบประมาณกำหนด

ข้อ ๑๒ การจ่ายเงินหรือก่อหนี้ผูกพันของสำนักงานต้องเป็นไปตามที่ระบุไว้ในแผนปฏิบัติการประจำปี เว้นแต่จะได้รับอนุมัติจากคณะกรรมการเป็นการเฉพาะกรณี

การโอนหรือเปลี่ยนแปลงรายการหรือจำนวนเงินของงบประมาณรายจ่ายประจำปีจะกระทำมิได้ เว้นแต่ในกรณีที่มีความจำเป็นตามที่กำหนดไว้ในข้อ ๑๔ และข้อ ๑๕

ข้อ ๑๓ ให้เลขาธิการมีหน้าที่และอำนาจจัดสรรและรับผิดชอบในการจ่ายเงินหรือก่อหนี้ผูกพันให้เป็นไปตามแผนปฏิบัติการประจำปี

ข้อ ๑๔ การโอนหรือเปลี่ยนแปลงงบประมาณรายจ่ายประจำปีข้ามแผนงานจะกระทำมิได้   
เว้นแต่จะได้รับอนุมัติจากคณะกรรมการ

ข้อ ๑๕ การเปลี่ยนแปลงรายการหรือจำนวนเงินต่างไปจากแผนปฏิบัติการประจำปีโดยไม่เพิ่มวงเงินรวมของงบประมาณรายจ่ายประจำปีและไม่กระทบต่อแผนการปฏิบัติงานที่คณะกรรมการ  
ให้ความเห็นชอบ ให้เลขาธิการเป็นผู้อนุมัติ

ในกรณีที่เป็นการเปลี่ยนแปลงรายการประเภทค่าครุภัณฑ์ที่มีวงเงินต่อหน่วยไม่เกินหนึ่งล้านบาท และรายการประเภทค่าที่ดินและสิ่งก่อสร้างที่มีวงเงินไม่เกินสิบล้านบาทต่อรายการ ให้กระทำได้ต่อเมื่อได้รับอนุมัติจากเลขาธิการ และไม่กระทบต่อแผนการปฏิบัติงานที่คณะกรรมการให้ความเห็นชอบ

ในกรณีที่เป็นการเปลี่ยนแปลงรายการประเภทค่าครุภัณฑ์ที่มีวงเงินต่อหน่วยเกินหนึ่งล้านบาท และรายการประเภทค่าที่ดินและสิ่งก่อสร้างที่มีวงเงินเกินสิบล้านบาทต่อรายการ ให้กระทำได้ต่อเมื่อได้รับความเห็นชอบจากประธานกรรมการสิทธิมนุษยชนแห่งชาติ และไม่กระทบต่อแผนการปฏิบัติงาน  
ที่คณะกรรมการให้ความเห็นชอบ

การเปลี่ยนแปลงรายการประเภทค่าครุภัณฑ์ ที่ดินและสิ่งก่อสร้างตามวรรคสองหรือวรรคสาม  
ที่เป็นการเพิ่มวงเงินแต่ละหน่วยไม่เกินร้อยละสิบของวงเงินที่ได้รับความเห็นชอบแล้ว ให้เป็นอำนาจ  
ของเลขาธิการ

การเปลี่ยนแปลงรายการตามวรรคหนึ่ง วรรคสองและวรรคสาม ที่กระทบต่อแผนการปฏิบัติงานที่คณะกรรมการให้ความเห็นชอบไว้ ให้เสนอต่อคณะกรรมการเพื่อพิจารณาอนุมัติ

ข้อ ๑๖ ในกรณีที่มีความจำเป็นต้องเปลี่ยนแปลงรายการ วงเงิน ระยะเวลา หรือรายละเอียดของรายการก่อหนี้ผูกพันข้ามปีงบประมาณที่ได้รับอนุมัติจากคณะรัฐมนตรีแล้ว ให้สำนักงานดำเนินการ ดังต่อไปนี้

(๑) การเปลี่ยนแปลงรายละเอียดของรายการโดยไม่เพิ่มวงเงินก่อหนี้ผูกพัน ให้เสนอคณะกรรมการให้ความเห็นชอบก่อนทำความตกลงกับสำนักงบประมาณ

(๒) การขยายระยะเวลาก่อหนี้ผูกพันโดยไม่เพิ่มวงเงินก่อหนี้ผูกพัน ให้เสนอขอความเห็นชอบ  
ต่อคณะกรรมการ และให้รายงานให้สำนักงบประมาณทราบภายในสิบห้าวันนับแต่วันที่ได้รับความเห็นชอบ

(๓) การเปลี่ยนแปลงรายการหรือการเพิ่มวงเงินก่อหนี้ผูกพันเกินกว่าวงเงินที่คณะรัฐมนตรีอนุมัติ ให้เสนอขอความเห็นชอบต่อคณะกรรมการเพื่อขออนุมัติต่อคณะรัฐมนตรี โดยส่งผลการจัดซื้อจัดจ้างหรือรายละเอียดอื่นใดที่เกี่ยวข้องให้สำนักงบประมาณพิจารณาเพื่อเสนอความเห็นประกอบการพิจารณาของคณะรัฐมนตรีด้วย ทั้งนี้ การขอเพิ่มวงเงินที่ต้องขยายระยะเวลาก่อหนี้ผูกพันให้เสนอขออนุมัติคณะรัฐมนตรีในคราวเดียวกัน

ข้อ ๑๗ การเบิกจ่ายเงินงบประมาณรายจ่ายประจำปีงบประมาณใด ให้กระทำภายในปีงบประมาณนั้น เว้นแต่

(๑) เป็นรายการก่อหนี้ผูกพันข้ามปีงบประมาณ

(๒) เป็นงบประมาณรายจ่ายที่ได้ก่อหนี้ผูกพันไว้ก่อนสิ้นปีงบประมาณ

กรณีตาม (๑) และ (๒) ต้องมีการกันเงินไว้ตามระเบียบคณะกรรมการว่าด้วยการนั้นด้วย

หมวด ๓

การควบคุมและการรายงานการใช้จ่ายงบประมาณรายจ่ายประจำปี

ข้อ ๑๘ ให้สำนักงานจัดทำรายงานผลการปฏิบัติงานและผลการใช้จ่ายงบประมาณเสนอต่อคณะกรรมการเพื่อทราบภายในสามสิบวันนับแต่วันสิ้นไตรมาสที่หนึ่ง ไตรมาสที่สอง ไตรมาสที่สาม   
และภายในหกสิบวันนับแต่วันสิ้นปีงบประมาณ

บทเฉพาะกาล

ข้อ ๑๙ การใดซึ่งกระทำไปแล้วในขั้นตอนใดก่อนวันที่ระเบียบนี้ใช้บังคับ ให้เป็นอันใช้ได้ตามระเบียบนี้ แต่การดำเนินการในขั้นตอนต่อไปให้ถือปฏิบัติตามระเบียบนี้

ประกาศ ณ วันที่ ๓๐ มิถุนายน พ.ศ. ๒๕๖๖

พรประไพ กาญจนรินทร์

ประธานกรรมการสิทธิมนุษยชนแห่งชาติ

1. ราชกิจจานุเบกษา เล่ม ๑๔๐/ตอนที่ ๔๒ ก/หน้า ๒๐/๑๘ กรกฎาคม ๒๕๖๖ [↑](#footnote-ref-1)